b'\n_START_ARTICLE_\nSteidl Verlag\n_START_PARAGRAPH_\nSteidl Verlag  on saksalainen kustantamo, jonka painopistealoja ovat kansainv\xc3\xa4linen valokuva ja kaunokirjallisuus. Sen merkitt\xc3\xa4vi\xc3\xa4 kirjailijoita on G\xc3\xbcnter Grass. Kustantamon johtaja ja omistaja on Gerhard Steidl._NEWLINE_Gerhard Steidl (s. 22. marraskuuta 1950 G\xc3\xb6ttingen) perusti pian koulun p\xc3\xa4\xc3\xa4tytty\xc3\xa4 oman kustannusliikkeen ty\xc3\xb6skennelty\xc3\xa4\xc3\xa4n jonkin aikaa kirjanpainajana ja muotoilijana. H\xc3\xa4n sai vaikutteita Andy Warholilta ja Joseph Beuysilta ja ryhtyi 1970 yhteisty\xc3\xb6h\xc3\xb6n Klaus Staeckin kanssa, jonka julisteita Steidl  julkaisi. Ensimm\xc3\xa4inen Steidl-Verlagin julkaisema teos oli 1972 ilmestynyt Befragung zur documenta. Vuodesta 1974 alkaen mukaan tuli poliittista kirjallisuutta, 1980-luvun alkupuolella kaunokirjallisuutta, 1989 ensimm\xc3\xa4inen taskukirja. Kun Nobel-palkinnon 1999 saanut G\xc3\xbcnter Grass hylk\xc3\xa4si 1993 siihenastisen kustantamonsa vastalauseena, h\xc3\xa4n l\xc3\xb6ysi uuden kodin Steidl-Verlagista._NEWLINE_Steidlin kirjailijoita ovat esimerkiksi Erich Loest, John McGahern, A. L. Kennedy, Nobel-kirjailija Halld\xc3\xb3r Laxness ja my\xc3\xb6s ajankohtaiskeskustelijat Oskar Negt ja Hans Leyendecker. Vuodesta 1996 Steidl on erikoistunut valokuvaukseen. Yritys julkaisee kansainv\xc3\xa4lisesti tunnettujen valokuvaajien teoksia, joukossa muun muassa Joel Sternfeld, Richard Serra, Bruce Davidson, Arnold Odermatt, Susan Meisalas, Karl Lagerfeld, Saul Leiter._NEWLINE_Steidl on perustanut yhdess\xc3\xa4 Karl Lagerfeldin kanssa kirjankustantamon LSD, Lagerfeld Steidl Dr\xc3\xbcckerei. Ensimm\xc3\xa4iset kirjat ilmestyiv\xc3\xa4t syksyll\xc3\xa4 2010. Ohjelmaan kuuluu muun muassa Coco Chanelin el\xc3\xa4m\xc3\xa4kerta._NEWLINE_Steidl ja muotoilulehti Wallpaper ovat tilanneet parfyymisuunnittelija Geza Sch\xc3\xb6nilt\xc3\xa4 kirjalle tuoksuvan Steidl-hajuveden nimelt\xc3\xa4\xc3\xa4n Paper Passion. Hajuvesi tulee markkinoille syksyll\xc3\xa4 2011._NEWLINE_Leipzigin elokuvajuhla k\xc3\xa4ynnistyi 20. lokakuuta 2010 intohimoisen kirjantekij\xc3\xa4n Gerhard Steidlin muotokuvalla. M\xc3\xbcnchenil\xc3\xa4iset dokumentaristit Gereon Wetzel ja J\xc3\xb6rg Adolph toivat ensiesitykseen elokuvansa How to Make a Book With Steidl, 90-minuuttisen tutkielman t\xc3\xa4st\xc3\xa4 kustannuskonserneja vierastavasta saksalaisesta kustantajasta. Dokumentaristit olivat vuoden ajan seuranneet Steidlia t\xc3\xa4m\xc3\xa4n ty\xc3\xb6ss\xc3\xa4 G\xc3\xb6ttingeniss\xc3\xa4, n\xc3\xa4yttelyiss\xc3\xa4 ja valokuvausstudioilla kautta koko l\xc3\xa4ntisen maailman. _NEWLINE_G\xc3\xb6ttingeniin on tiett\xc3\xa4v\xc3\xa4sti suunnitteilla G\xc3\xbcnter Grass-Haus. Steidl-Verlagilla on hyv\xc3\xa4t suhteet museoihin, gallerioihin ja taiteilijoihin, kustannusyhti\xc3\xb6n edustaja on sanonut. Siksi G\xc3\xb6ttingeniss\xc3\xa4 on hyv\xc3\xa4t mahdollisuudet esitt\xc3\xa4\xc3\xa4 kansainv\xc3\xa4lisesti ensiluokkaista taidetta. Gerhard Steidlilla itsell\xc3\xa4\xc3\xa4n on laaja kokoelma Joseph Beuysin, Klaus Staeckin ja Marcel Broodthaersin teoksia, ja niit\xc3\xa4 tulee sinne my\xc3\xb6s n\xc3\xa4ytteille.'